మధాపర్ (గుజరాత్)

మధాపర్, భారతదేశం, గుజరాత్ రాష్ట్రం, కఛ్ జిల్లా, భుజ్ తాలూకాలో ఉన్న గ్రామం. ఇది బ్యాంకు డిపాజిట్ల పరంగా ప్రపంచంలోనే అత్యంత ధనిక గ్రామం. సుమారు 7600 కుటుంబాలున్న ఈ గ్రామంలోని 17 బ్యాంకుల్లో 5,000 కోట్ల డిపాజిట్లు ఉన్నాయి.

ప్రస్తుత స్థితి
ఇటీవలి కాలంలో కొత్త చెరువులు, ఆనకట్టలు, బోరు బావులతో గ్రామం సస్యశ్యామలంగా మారింది. కొత్త ఆరోగ్య కేంద్రాలు, స్పోర్ట్స్ పార్కులు, దేవాలయాలు వంటి అన్ని సౌకర్యాలు ఉన్నాయి. ఈ గ్రామంలో ఆర్థిక వ్యవస్థ పురోగమిస్తోంది.

చరిత్ర

కచ్ మిస్ట్రీలు స్థాపించిన 18 గ్రామాలలో మధాపర్ ఒకటి. 12వ శతాబ్దంలో, కఛ్ గుర్జర్ క్షత్రియులు అని కూడా పిలువబడే ఈ వర్గానికి చెందిన చాలా మంది ప్రజలు మొదట ధనేటి అనే గ్రామంలో స్థిరపడ్డారు, తరువాత అంజర్, భుజ్ గ్రామాల మధ్య స్థిరపడ్డారు.    1473–1474 సంవత్సరంలో ధనేటి గ్రామం నుండి జునావాస్ గ్రామానికి మారిన మాధ కంజి సోలంకి అనే వ్యక్తి  పేరు మీదుగా ఆ ఊరికి మధాపర్ అనే  పేరు వచ్చింది. మాధ కంజి గుజరాత్‌లోని సోలంకి రాజవంశానికి చెందిన హేమ్‌రాజ్ హర్దాస్ మూడవ తరం వారసుడు, అతను హలార్ ప్రాంతం నుండి ధనేటికి, తరువాత మధాపర్ కు మారాడు.   ఈ యోధులైన క్షత్రియులు తరువాత ప్రధానంగా వారి వృత్తి కారణంగా మిస్ట్రీచే గుర్తించబడ్డారు. ఈ మిస్ట్రీలు జునావాస్‌ను అభివృద్ధి చేశారు, అన్ని ప్రారంభ మౌలిక సదుపాయాల అభివృద్ధికి, గ్రామంలోని దేవాలయాలు, కఛ్ లోని ఇతర వాస్తుశిల్పాల నిర్మాణానికి చాలా దోహదపడ్డారు. సా.శ. 1576  ప్రాంతంలో పటేల్ కాన్బి సంఘం ఈ గ్రామంలోకి ప్రవేశించింది. నవోవాస్ (కొత్త నివాసం) 1857లో ప్రారంభించబడింది, ఆ సమయానికి మధాపర్ రద్దీగా మారింది, కాన్బిస్ ​​వంటి ఇతర సంఘాలు కూడా పెరిగాయి, అభివృద్ధి చెందాయి.

భూకంపం
26 జనవరి 2001న వచ్చిన భూకంపం కారణంగా జునావాస్ (పాత నివాసం) లో ప్రత్యేకమైన వాస్తుశిల్పాలు ఉన్న మిస్ట్రీల శతాబ్దాల నాటి కొన్ని ఇళ్లు దెబ్బతిన్నాయి.

పాఠశాలలు
మొదటి ప్రభుత్వ బాలుర పాఠశాల 1884లో ప్రారంభించబడింది. మిస్ట్రీ వర్గానికి చెందిన భీమ్‌జీ దేవ్‌జీ రాథోడ్ 1900లో మధాపర్ లో మొదటి బాలికల పాఠశాలను నిర్మించి ప్రారంభించాడు. మొదటి ఉన్నత పాఠశాల, మధాపర్ సరస్వతి విద్యాలయ ఉన్నత పాఠశాల, 1968లో స్థాపించబడింది.

దేవాలయాలు
సనాతన్ ఠాకోర్ మందిర్, మహాదేవ్ మందిర్, బార్లా మందిర్, స్వామినారాయణ టెంపుల్ (1949) మధాపర్ లో ఉన్నాయి. సోలంకి మొమై మాత ఆలయాలు, రాథోడ్లు కూడా ఉన్నాయి. పాత ఠాకోర్ మందిర్ రికార్డుల ప్రకారం, శివ మందిరం, ప్రసిద్ధ బార్లా దేవాలయాన్ని 1880-1890లో మిస్ట్రీ వర్గానికి చెందిన మిస్ట్రీ మందన్ జివానీ చౌహాన్, సింధ్‌లో రైల్వే కాంట్రాక్ట్ పనుల ద్వారా సంపాదించిన డబ్బుతో నిర్మించాడు. యక్ష్ మందిర్ లేదా జఖ్ బౌటెరా (72) ఆలయం పట్టణంలోని అత్యంత ప్రసిద్ధ దేవాలయం, ఇది జఖ్ వర్గానికి  చెందిన 72 యక్షలు లేదా జఖ్ బొటేరా జానపద దేవతలను ఇందులో ప్రతిష్టించారు.

సరస్సులు 
మధాపర్ లో రెండు పెద్ద సరస్సులు ఉన్నాయి. ఒకటి జగసాగర్, దీనిని 1900 సంవత్సరంలో మిస్ట్రీ రైల్వే కాంట్రాక్టర్ జగమల్ భీమా రాథోడ్ నిర్మించినందువలన దానికి అతని పేరు పెట్టారు. అతని సోదరుడు, కరాసన్ భీమా రాథోడ్ కూడా సురల్‌భిత్ ఆలయానికి సమీపంలో మెట్లతో ఒక కృత్రిమ సరస్సును నిర్మించాడు, దీనిని నేడు కరాసన్ భీమ్‌జీ చెరువు అని పిలుస్తారు. మరొకటి మేఘరాజ్జీ సరస్సు దీనికి కఛ్ రాష్ట్ర చివరి పాలకుడైన మేఘరాజ్జీ పేరు పెట్టారు.

ఆర్థిక వ్యవస్థ

వ్యవసాయం
ఈ ప్రాంత ఆర్థిక వ్యవస్థలో వ్యవసాయం ప్రధాన పాత్ర పోషిస్తుంది. ఈ ప్రాంతంలో పండే చాలా వ్యవసాయ ఉత్పత్తులు ముంబై నగరానికి ఎగుమతి అవుతాయి. ఇక్కడ ప్రధానంగా మొక్కజొన్న, మామిడి, చెరకు సాగు చేస్తారు.

విదేశీ పెట్టుబడులు
మధాపర్ లోని చాలా మంది నివాసితులు యుకె, యుఎస్, కెనడా వంటి విదేశాలలో పనిచేస్తున్నారు. తమ పొదుపును సొంత గ్రామంలోనే ఉంచుకుంటారు. గ్రామాల్లో బ్యాంకు డిపాజిట్లు దాదాపు రూ. 5,000 కోట్లు. ఈ గ్రామం భారతదేశంలో ఒక ప్రత్యేక పేరు సంపాదించింది, ఇది ఎన్ఆర్ఐ డిపాజిట్ల బేరోమీటర్‌గా పరిగణించబడుతుంది.

మూలాలు

భారతదేశం
గుజరాత్ లోని గ్రామాలు